-----------------------------------------------------------------------
  6. โครงการในอนาคต

  -----------------------------------------------------------------------

6.1 บริษัท อคิวเมนท์ จำกัด

1. โครงการบริหารระบบซ่อมบำรุงเครือข่ายโทรคมนาคม

จากการที่บริษัทประสบความสำเร็จอย่างสูงในการบริหารงานซ่อมบำรุงระบบเครือข่ายโทรศัพท์สาธารณะทางไกลชนบทให้กับ
ทศท ซึ่งได้รับการยอมรับในคุณภาพการบริการเป็นอย่างดี
รวมทั้งแนวโน้มของการขยายงานเครือข่ายโทรคมนาคมของผู้ให้บริการโทรศัพท์พื้นฐานที่มีอัตราการขยายงานสูงอย่างต่อเนื่อง
ในขณะที่ผู้ให้บริการโทรศัพท์พื้นฐานเองไม่มีนโยบายในการเพิ่มบุคลากร
รวมทั้งบางแห่งยังมีนโยบายการลดขนาดองค์กร ด้วยการลดบุคลากรอีกด้วย
จึงเป็นโอกาสให้บริษัทมีช่องทางในการขยายขอบข่ายการให้บริการบริหารงานดูแล
และซ่อมบำรุงระบบเครือข่ายโทรคมนาคมให้แก่ ผู้ให้บริการโทรศัพท์พื้นฐาน
(Telecommunication Operators) รวมทั้งผู้ให้บริการโทรศัพท์เคลื่อนที่
ที่มีความต้องการพัฒนาขีดความสามารถในการให้บริการต่างๆ แก่ลูกค้า
ซึ่งเป็นธุรกิจที่มีแนวโน้มการเติบโตที่ค่อนข้างสูง

โดยบริษัทมีแผนการให้บริการเป็น 2 โครงการ คือ 1)
โครงการบริหารงานซ่อมบำรุงและดูแลรักษาเครือข่ายสื่อสารโทรคมนาคมขั้นพื้นฐาน และ 2)
โครงการบริหารงานซ่อมบำรุงและดูแลรักษาเครือข่ายโทรศัพท์สาธารณะทั้งในเขตนครหลวงและเขตภูมิภาค
รวมถึงการดำเนินการจัดเก็บเหรียญ ส่งเงินรายได้ บำรุงรักษาตู้และเครื่องโทรศัพท์สาธารณะ
ซ่อมและบำรุงรักษาสายกระจาย รวมทั้งการพัฒนารูปแบบการให้บริการเสริมต่างๆ
ให้กับระบบโทรศัพท์สาธารณะทางไกลชนบท (TDMA) ซึ่งมีเครือข่ายประมาณ 2
แสนเครื่องทั่วประเทศอีกด้วย ซึ่งขณะนี้กำลังอยู่ในระหว่างการเจรจารายละเอียดของโครงการกับ
ทศท

2. บริการโทรทัศน์แบบบอกรับสมาชิกโครงข่ายเคเบิ้ล (Cable TV)

เพื่อเพิ่มโอกาสให้ประชาชนทั่วไปสามารถรับทราบข้อมูลข่าวสารความรู้ และสาระบันเทิงอย่างทั่วถึง
ด้วยราคาค่าบริการที่คุ้มค่า
บริษัทจึงได้เตรียมโครงการบริการโทรทัศน์แบบบอกรับสมาชิกผ่านโครงข่ายเคเบิ้ล
ทั้งนี้บริษัทได้เข้าร่วมเครือข่ายเคเบิ้ลทีวีของกรมประชาสัมพันธ์ เมื่อวันที่ 15 ตุลาคม 2547
โดยได้รับอนุญาตจากกรมประชาสัมพันธ์ในการให้บริการแก่ประชาชนในเขต จังหวัดกรุงเทพมหานคร
สมุทรปราการ นนทบุรี และปทุมธานี ซึ่งคาดว่าจะให้บริการได้ กลางปี 2548

6.2 บริษัท จัสมิน ซับมารีน เทเลคอมมิวนิเคชั่น จำกัด

บริษัทได้เสนอ ทศท
ขอนำวงจรในโครงข่ายเคเบิ้ลใยแก้วนำแสงใต้น้ำทั้งโครงการฝั่งทะเลตะวันออกและฝั่งทะเลตะวันตกในส่วนที่เหลือจากการส่งมอบและใช้งานของ
ทศท ไปแสวงหารายได้ โดยแบ่งส่วนแบ่งรายได้ให้ ทศท
ซึ่งได้รับความเห็นชอบจากคณะกรรมการของ ทศท แล้วเมื่อวันที่ 18 ธันวาคม 2546
และเปิดให้บริการแก่ลูกค้ารายอื่นที่มีความประสงค์จะใช้วงจรสื่อสารผ่านระบบเคเบิ้ลใยแก้วนำแสงใต้น้ำได้แล้วในปัจจุบัน
จนถึงสิ้นสุดระยะเวลาสัมปทานปี 2554
โดยมีกลุ่มลูกค้าเป้าหมายเป็นองค์กรที่ให้บริการโทรศัพท์พื้นฐาน โทรศัพท์มือถือ อินเทอร์เน็ต
องค์กรขนาดใหญ่ที่มีสาขาอยู่ต่างจังหวัด เป็นต้น ที่ต้องการช่องสัญญาณสำรองที่มีเสถียรภาพสูง
สำหรับอุปกรณ์ในโครงข่ายที่มีความจำเป็นต้องติดตั้งเพิ่มเติม
บริษัทจะเป็นผู้ลงทุนเพื่อขยายวงจรรองรับการใช้งานที่เพิ่มขึ้นของลูกค้าที่มาใช้บริการวงจรเช่า
และการให้บริการนี้จะช่วยให้บริษัทมีรายได้ใหม่เพิ่มขึ้นจากเดิมที่ได้รับจากงานสัมปทาน

6.3 บริษัท จัสมิน สมาร์ทช็อป จำกัด

ในปี 2548 บริษัทมีแผนที่จะขยายสาขาให้ครบ 10 สาขา ครอบคลุมในทุกพื้นที่หลักของกรุงเทพฯ
และวางแผนที่จะขายกลุ่มผลิตภัณฑ์ใหม่ เพื่อเพิ่มยอดขายในสาขาต่างๆ ที่มีอยู่
โดยจะเน้นผลิตภัณฑ์ที่อำนวยความสะดวกสบายสำหรับชีวิตสมัยใหม่ เช่น PDA หรือ Pocket PC
Phone, Security Phone, Nokia imaging enhancements เป็นต้น นอกจากนี้
บริษัทยังหาโอกาสเปิดร้าน Nokia Shop เพิ่ม และเพิ่มจำนวนลูกค้าขายตรงในองค์กรต่างๆ
อีกด้วย

6.4 บริษัท สยามเทลเทค คอมพิวเตอร์ จำกัด

บริษัทยังคงมุ่งดำเนินงานในธุรกิจการจัดหา ออกแบบ ติดตั้งระบบคอมพิวเตอร์แบบเบ็ดเสร็จ
(Turn-Key) โดยยังคงเน้นกลุ่มลูกค้าที่เป็นหน่วยงานราชการ รัฐวิสาหกิจ และบริษัทในเครือ
รวมถึง บริษัท ทีทีแอนด์ที จำกัด (มหาชน)

อย่างไรก็ตาม เนื่องจากภาวะการแข่งขันในธุรกิจออกแบบและวางระบบคอมพิวเตอร์นั้น
มีการแข่งขันอย่างรุนแรงและส่งผลกระทบต่ออัตรากำไรขั้นต้น รวมทั้งมีปัจจัยภายนอก อาทิ
ความล่าช้าของกระบวนการการจัดหาโครงการต่างๆ
ของหน่วยงานรัฐและเอกชนที่เป็นกลุ่มลูกค้าเป้าหมาย
ตลอดจนความไม่แน่นอนในการประมูลโครงการใหม่ๆ ซึ่งส่งผลกระทบต่อความสม่ำเสมอของรายได้
บริษัทจึงมีแนวนโยบายที่จะปรับปรุงสัดส่วนรายได้จากธุรกิจใหม่อื่นๆ
ซึ่งจะลดผลกระทบต่อความไม่แน่นอนของการได้มาซึ่งโครงการใหม่ๆ จากการประมูล
โดยพิจารณาหาแนวทางการเพิ่มธุรกิจการให้บริการ (Services Outsourcing)
หรือการให้บริการบำรุงรักษา (Maintenance Services)
สำหรับระบบคอมพิวเตอร์ที่สนับสนุนการปฏิบัติงานของหน่วยงานผู้ให้บริการทางด้านโทรคมนาคมขนส่งและการสื่อสาร
ซึ่งบุคคลากรของบริษัทมีความเข้าใจในกระบวนงาน (Business Process)
และมีความเชี่ยวชาญในระบบคอมพิวเตอร์ที่เกี่ยวข้องอยู่แล้ว